b"\n_START_ARTICLE_\nD\xc3\xb2lar de Hong Kong\n_START_SECTION_\nHist\xc3\xb2ria\n_START_PARAGRAPH_\nA causa de la seva import\xc3\xa0ncia com a port comercial, a la col\xc3\xb2nia brit\xc3\xa0nica de Hong Kong hi circulaven lliures esterlines, d\xc3\xb2lars dels Estats Units, iens japonesos, rupies \xc3\xadndies, wens xinesos, etc._NEWLINE_Tot aquest desgavell monetari es va acabar el 1935 amb l'adopci\xc3\xb3 del d\xc3\xb2lar de Hong Kong com a unitat monet\xc3\xa0ria oficial, nom\xc3\xa9s interrompuda durant la invasi\xc3\xb3 japonesa a la Segona Guerra Mundial (1941-1945).\n_START_SECTION_\nMonedes i bitllets\n_START_PARAGRAPH_\nEn circulen monedes de 10, 20 i 50 c\xc3\xa8ntims i d'1, 2, 5 i 10 d\xc3\xb2lars, i bitllets de 10, 20, 50, 100, 500 i 1.000 d\xc3\xb2lars, aquest darrer poc utilitzat. Els bitllets els emet, des del 1935, la Corporaci\xc3\xb3 Banc\xc3\xa0ria de Hong Kong i Xangai o HSBC (\xe9\xa6\x99\xe6\xb8\xaf\xe4\xb8\x8a\xe6\xb5\xb7\xe6\xbb\x99\xe8\xb1\x90\xe9\x8a\x80\xe8\xa1\x8c\xe6\x9c\x89\xe9\x99\x90\xe5\x85\xac\xe5\x8f\xb8 Xianggang Shanghai Huifeng Yinhang / The Hongkong and Shanghai Banking Corporation) i el Banc Standard Chartered o SCB (Standard Chartered Bank / \xe6\xb8\xa3\xe6\x89\x93\xe9\x8a\x80\xe8\xa1\x8c Zhada Yinhang), hereu de l'antic Chartered Bank of India, Australia and China; i a partir del 1994 tamb\xc3\xa9 s'hi ha afegit el Banc de la Xina a Hong Kong [\xe4\xb8\xad\xe5\x9b\xbd\xe9\x8a\x80\xe8\xa1\x8c(\xe9\xa6\x99\xe6\xb8\xaf) Zhongguo Yinhang (Xianggang) / Bank of China (Hong Kong)]. Les monedes les emet l'Autoritat Monet\xc3\xa0ria de Hong Kong (\xe9\xa6\x99\xe6\xb8\xaf\xe9\x87\x91\xe8\x9e\x8d\xe7\xae\xa1\xe7\x90\x86\xe5\xb1\x80 Xianggang Jinrong Guanliju / Hong Kong Monetary Authority), que \xc3\xa9s l'entitat encarregada de controlar el d\xc3\xb2lar de Hong Kong."